רוד סטריקלנד

רודני "רוד" סטריקלנד (באנגלית: Rodney "Rod" Strickland; נולד ב-11 ביולי 1966) הוא כדורסלן עבר אמריקאי ששיחק במשך 17 עונות בליגת ה-NBA מעמדת הרכז. ממוצעיו לאורך הקריירה עומדים על 13.2 נקודות, 7.3 אסיסטים ו-1.5 חטיפות למשחק. סטריקלנד הוא סנדקו של קיירי אירווינג. בנערותו למד סטריקלנד ב"תיכון טרומן" שבשכונת הברונקס בניו יורק, וכג'וניור הוביל את נבחרת הקבוצה לאליפות המדינה לתיכונים. בשנתו האחרונה בתיכון עבר ל"אקדמיית אוק היל" היוקרתית שבוירג'יניה. לאחר התיכון עבר ללמוד באוניברסיטת דה-פול, אותה הוביל לשלוש הופעות רצופות בטורניר אליפות המכללות ואף להעפלה לשלב 16 הגדולות ב-1986 ו-1987. בשנתו האחרונה בדה-פול העמיד ממוצעים של 20.0 נקודות ו-7.8 אסיסטים למשחק. סטריקלנד נבחר על ידי ניו יורק ניקס בבחירה ה-19 בדראפט ה-NBA לשנת 1988. בניו יורק שימש סטריקלנד כמחליף של הרכז הצעיר מארק ג'קסון, והעמיד בעונת הרוקי ממוצעים של 8.9 נקודות ו-3.9 אסיסטים למשחק, אשר זיכו בבחירה לחמישיית הרוקיז השנייה של העונה. במהלך עונתו השנייה ב-NBA‏, 1989/1990, נשלח בטרייד לסן אנטוניו ספרס בתמורה לרכז הוותיק מוריס צ'יקס. בסן אנטוניו החל סטריקלנד לפרוח, וכבר באותה עונה הרוויח את תפקיד הרכז הפותח של הקבוצה ושדרג את ממוצעיו ל-14.2 נקודות ו-8.0 אסיסטים למשחק. לפלייאוף 1990 העפילו הספרס מהמקום השני במערב, אך הודחו ממנו בסיבוב השני כשהפסידו לפורטלנד טרייל בלייזרס בתוצאה 3-4. בשתי העונות הבאות המשיך להציג יכולת טובה בספרס, עם 13.8 נקודות ו-8.3 אסיסטים למשחק, אך קבוצתו הודחה מהפלייאוף בסיבוב הראשון מול גולדן סטייט ווריורס ופיניקס סאנס, בהתאמה. ביולי 1992 חתם על חוזה עם פורטלנד טרייל בלייזרס, בשורותיה שיחק במשך ארבע העונות הבאות. בתקופתו בפורטלנד שיחק לצד שחקני האולסטאר קלייד דרקסלר וקליפורד רובינסון, והעלה מעט את ממוצעיו העונתיים ל-17 נקודות ו-8.6 אסיסטים למשחק, אך הטרייל בלייזרס כשלו בניסיונם לעבור שלב בפלייאוף ה-NBA. לפני עונת 1996/1997 הועבר לוושינגטון בולטס בטרייד ששלח את ראשיד וולאס לפורטלנד. בעונת 1997/1998 הוביל סטריקלנד את טבלת מוסרי האסיסטים ב-NBA, הצעיד את וושינגטון לשלב הפלייאוף לראשונה מזה שמונה עונות ונבחר בסיום העונה לחמישיית העונה השנייה, בפעם היחידה בקריירה. עם זאת, ולמרות יכולתו הטובה - לא נבחר סטריקלנד להשתתף במשחק האולסטאר גם בעונה זו, ופרשנים רבים מזכירים אותו כאחד משחקני ה-NBA הטובים בכל הזמנים שמעולם לא השתתפו במשחק היוקרתי. בעוד תפוקתו של סטריקלנד השתפרה עם השנים, קבוצתו הלכה ונחלשה, מה שהוביל לשחרורו מהויזארדס במהלך עונת 2000/2001. לאחר שחרורו מהויזארדס חתם סטריקלנד בטרייל בלייזרס על חוזה עד סיום העונה, ובארבע העונות הבאות שיחק במיאמי היט, מינסוטה טימברוולבס, אורלנדו מג'יק, טורונטו ראפטורס ויוסטון רוקטס. בסיום עונת 2004/2005 הודיע על פרישה ממשחק, בגיל 38. בעת פרישתו דורג במקום השביעי ברשימת מוסרי האסיסטים המובילים בתולדות ה-NBA, עם 7,987 אסיסטים, וכן במקום ה-20 ברשימת החוטפים, עם 1,616 חטיפות בסך הכול. מדיה וקבצים בנושא רוד סטריקלנד בוויקישיתוף רוד סטריקלנד, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקת הקריירה של סטריקלנד ב-NBA, באתר Basketball-reference.com סטטיסטיקות הקריירה של סטריקלנד ב-NBA, באתר basketball-reference.com כתבה על קיירי אירווינג, באתר espn.com רשימת הנבחרים בדראפט 1988, באתר basketball-reference.com סטריקלנד נשלח בטרייד לוושינגטון בולטס, באתר philly.com רשימת חמישיות העונה לאורך השנים, באתר nba.com שחקני ה-NBA הטובים ביותר שמעולם לא שותפו במשחק האולסטאר, לפי אתר bleacherreport.com רשימת מובילי האסיסטים ב-NBA, נכון לסוף עונת 2004/2005, באתר basketball-reference.com רשימת מובילי החטיפות ב-NBA, נכון לסוף עונת 2004/2005, באתר basketball-reference.com